
Bakgrunn
Vinje kommune har eit mangfaldig frivilligliv som skaper aktivitet, møteplassar, tilhøyrsle og deltaking i lokalsamfunna. Frivillige lag, organisasjonar og enkeltpersonar bidreg innan mellom anna kultur, idrett, friluftsliv, folkehelse og inkludering.

Frivilligstrategien skal vere ein vegvisar for samarbeidet mellom kommunen og frivillige aktørar. Strategien byggjer på at frivilligheita skal vere fri og styre seg sjølv, medan kommunen skal vere ein stabil tilretteleggjar som prioriterer ressursar, sikrar medverknad og set i verk tiltak som fremjar frivillig innsats. 

Strategien har visjonen «Det er ein draum å vera frivillig i Vinje kommune». Han omfattar fem satsingsområde:
· arenaer
· dialog
· synlegheit
· ressursar
· sosial utjamning

Til strategien høyrer ein handlingsplan med 14 tiltak, ansvar og fristar for oppfølging. Tiltaka omfattar mellom anna eit fast frivilligheitsforum, årleg status, digital oversikt over aktivitetar og organisasjonar, kompetansebygging, rekruttering, universell utforming, tidleg medverknad og kartlegging av barrierar for deltaking. 

Høyring og medverknad
Prosessen med frivilligstrategien byrja med ulike innspelsmøte, både opne møte og med inviterte. Det har vore fleire tverrfaglege møte internt i kommunen, og interne høyringar, samt dialog med andre kommunar som jobbar godt med frivillige. Desse tidlege møta og høyringane  var utgangspunkt for det fyrste planutkastet som vart sendt ut på høyring.

Kommunen fekk fem høyringsinnspel frå den offentlege høyringa:
· Folkeakademiet Vinje
· Seniorakademi Vinje
· Vinje turlag
· Vinje pensjonistlag
· Telemark fylkeskommune

Innspela støttar i hovudsak retninga i strategien. Fleire av høyringspartane legg samstundes vekt på at strategien må følgjast opp gjennom konkrete tiltak, tydeleg ansvar, faste møteplassar og evaluering. Det blei òg peika på utfordringar med rekruttering til frivillig arbeid og styreverv, behovet for kompetansetiltak og samarbeid om friluftsarenaer. 

Telemark fylkeskommune oppmodar kommunen til å gjere det førebyggjande og sosialt utjamnande folkehelseperspektivet tydelegare i strategien. Fylkeskommunen peika mellom anna på økonomi, bustad, alder, funksjonsvariasjon, språk, digital kompetanse, transport og sosialt nettverk som moglege barrierar for deltaking. Sosial utjamning er på denne bakgrunnen innarbeidd som eit eige satsingsområde i det endelege framlegget til strategi.

Høyringsinnspela er vidare følgde opp gjennom handlingsplanen. Planen inneheld mellom anna tiltak for årleg oppfølging, statusvurdering etter det første året, frivilligheitsforum, kompetansebygging, rekruttering, samarbeid om friluftsarenaer og kartlegging av barrierar for deltaking.

Vurdering
Strategien skal gje ei tydeleg og føreseieleg retning for samarbeidet mellom Vinje kommune og frivillig sektor. Strategien synleggjer både kommunen og frivilligheita sine roller og legg vekt på at samarbeidet skal byggje på dialog, respekt for frivilligheita sin sjølvstendige posisjon og ei tydeleg ansvarsdeling.

Tilgang til eigna lokale, arenaer og utstyr er ein viktig føresetnad for frivillig aktivitet. Strategien legg opp til at kommunen skal halde fram med å gi frivillige tilgang til kommunale arenaer gratis eller sterkt subsidiert, innanfor dei økonomiske rammene til kommunen. Han legg òg vekt på universell utforming og tidleg medverknad frå frivillig sektor i relevante utbyggings-, rehabiliterings- og planprosessar. 

Faste møteplassar og gode informasjonskanalar kan styrkje koordineringa mellom kommunen og frivillige aktørar. Framlegget om eit fast årleg frivilligheitsforum vil gi ein arena for dialog, erfaringsdeling og utvikling av samarbeid. Ei oppdatert digital oversikt over lag, organisasjonar, arrangement og aktivitetar vil samtidig kunne gjere frivilligheita meir synleg og informasjonen lettare tilgjengeleg.
Kommunedirektøren vurderer det som positivt at sosial utjamning er innarbeidd som eit eige satsingsområde. Frivillige fellesskap kan gi tilhøyrsle, meistring og sosiale nettverk. Samstundes kan økonomiske, praktiske og sosiale forhold hindre deltaking. Strategien legg difor opp til at kommunen og frivillig sektor skal identifisere ulike hinder og utvikle målretta tiltak når slikt hindrar innbyggjarane i å delta. 

Det er viktig å avklare at frivillig innsats skal vere eit supplement til, og ikkje ei erstatning for, kommunen sitt lovpålagde ansvar. Dette er teke inn i handlingsplanen, saman med bruk av samarbeidsavtalar der det er føremålstenleg. 

Økonomiske og administrative konsekvensar
Strategien inneber ikkje i seg sjølv nye økonomiske løyvingar. Tiltaka må gjennomførast innanfor vedtekne økonomiske rammer eller fremjast som eigne tiltak i samband med den årlege plan- og budsjettprosessen.

Gjennomføringa vil krevje administrative ressursar til mellom anna koordinering, dialog, informasjon, kompetansetiltak og oppfølging av handlingsplanen. Ansvar og fristar for dei enkelte tiltaka går fram av handlingsplanen. 

Oppfølging og evaluering
Strategien skal følgjast opp årleg gjennom kommunen sin plan- og budsjettprosess. Handlingsplanen legg òg opp til ei enkel statusvurdering etter det første året. Statusvurderinga bør omtale gjennomførte tiltak, erfaringar frå frivillig sektor og behov for eventuelle justeringar

Kommunedirektøren vurderer at Frivilligstrategi for Vinje kommune 2026–2030 gir eit godt grunnlag for eit langsiktig og føreseieleg samarbeid mellom kommunen og frivillig sektor. Strategien tek vare på frivilligheita sin sjølvstendige posisjon og legg samtidig til rette for dialog, deltaking, inkludering og gode rammevilkår. 

Kommunedirektøren tilrår at strategien med tilhøyrande handlingsplan blir vedteken.

[bookmark: Innstilling]Kommunedirektøren sitt framlegg til vedtak
1. Kommunestyret vedtek Frivilligstrategi for Vinje kommune 2026–2030 med tilhøyrande handlingsplan. 
2. Strategien skal følgjast opp årleg gjennom kommunen sin plan- og budsjettprosess. 
3. Tiltak som krev økonomiske løyvingar utover gjeldande rammer, skal vurderast i samband med den ordinære budsjettprosessen. 
4. Kommunedirektøren gjennomfører ei enkel statusvurdering etter det første året. Statusvurderinga skal omtale gjennomførte tiltak, erfaringar frå frivillig sektor og eventuelle behov for justeringar.

